CELEX: 32005D0294
Language: sk
Date: 2005-04-05 00:00:00
Title: 2005/294/ES: Rozhodnutie Komisie z 5. apríla 2005, ktoré sa týka žiadosti o výnimku podľa odseku 2 písm. b) prílohy III a článku 9 smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov [oznámené pod číslom K(2005) 1032]

13.4.2005   
            
            
               SK
            
            
               Úradný vestník Európskej únie
            
            
               L 94/34
            
         
      ROZHODNUTIE KOMISIE
   
   z 5. apríla 2005,
   ktoré sa týka žiadosti o výnimku podľa odseku 2 písm. b) prílohy III a článku 9 smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov
   [oznámené pod číslom K(2005) 1032]
   (Iba holandský text je autentický)
   (2005/294/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov (1), a najmä na odsek 2 písm. b) jej prílohy III,
   keďže:
   
               (1)
            
            
               Množstvo hnoja, ktoré má členský štát v úmysle každoročne použiť na jeden hektár a ktoré sa líši od množstva uvedeného v odseku 2 prílohy III a v pododseku a) prílohy III smernice 91/676/EHS, sa musí stanoviť tak, aby neovplyvnilo dosiahnutie cieľov uvedených v článku 1 tejto smernice a musí byť odôvodnené na základe objektívnych kritérií akým je napríklad v tomto prípade dlhé obdobie rastu a plodiny s vysokou absorpciou dusíka.
            
         
               (2)
            
            
               Komisia prijala 18. novembra 2002 rozhodnutie 2002/915/ES (2), ktoré sa týka žiadosti o výnimku podľa odseku 2 písm. b) prílohy III a článku 9 smernice 91/676/EHS. Túto výnimku bolo možné uplatniť v rámci dánskeho akčného programu na roky 1999 až 2003 do 1. augusta 2004. Umožňovala použitie hnoja hospodárskych zvierat s obsahom maximálne 230 kg dusíka na hektár ročne na istých farmách s chovom dobytka.
            
         
               (3)
            
            
               Dánsko požiadalo 8. januára 2004 o predĺženie výnimky. Táto žiadosť sa doplnila o technickú dokumentáciu z 2. februára 2004, 2. apríla 2004, 23. apríla 2004, 14. júna 2004, 2. augusta 2004, 14. septembra 2004 a 4. októbra 2004.
            
         
               (4)
            
            
               Dánske právne predpisy transponujúce smernicu 91/676/EHS možno považovať za vyhovujúce smernici, pričom jej ustanovenia platia rovnako pre uvedenú výnimku.
            
         
               (5)
            
            
               V decembri 2003 Dánsko ukončilo hodnotenie svojho druhého akčného plánu, ktorý sa týkal vodného prostredia, v ktorom sa zaznamenalo dosiahnutie cieľa znížiť lúhovanie dusíkatých látok v rokoch 1985 až 2003 na 48 %.
            
         
               (6)
            
            
               Dánska parlamentná dohoda o treťom akčnom pláne ochrany vodného prostredia v rokoch 2005 až 2015 stanovuje ciele naďalej znižovať lúhovanie dusíkatých látok o 13 % v rokoch 2005 až 2015 a znížiť nadbytok fosforečnanov o 50 %.
            
         
               (7)
            
            
               V súlade s článkom 5 smernice 91/676/EHS stanovilo Dánsko akčné plány, ktoré zabezpečia dodržanie plánu, že miera dusíkatých látok v podzemných vodách neprekročí 50 mg/l, ako je stanovené v tejto smernici.
            
         
               (8)
            
            
               Výsledky sledovania a kontrol ukazujú, že v období 2002 až 2003 sa táto výnimka uvedená v rozhodnutí 2002/915/ES vzťahovala na 1 845 chovov dobytka, 213 617 stád hospodárskych zvierat a 123 068 hektárov, čo v uvedenom poradí zodpovedá 4 %, 11 % a 5 % z celkového množstva v Dánsku.
            
         
               (9)
            
            
               Výpočty lúhovania dusíkatých látok založené na prieskume a analýze živín v poľnohospodárskych povodiach v referenčných miestach na piesočnatých a ílovitých pôdach ukazujú, že v období 1990 až 2003 sa znížilo lúhovanie dusíkatých látok o 42 % v ílovitej pôde a o 52 % v piesočnatej pôde. Pre roky 2002/2003 sa toto zníženie potvrdilo.
            
         
               (10)
            
            
               Analýza tendencie meranej koncentrácie dusíkatých látok vo vode opúšťajúcej pôdu okolo koreňových častí poukazuje na trvalý pokles s priblížením sa k 50 mg/l s ročným poklesom 3,1 mg/l v prípade ílovitej pôdy a 6,1 mg/l v prípade piesočnatej pôdy. Koncentrácia dusíkatých látok v tokoch v poľnohospodárskych povodiach klesla v rokoch 1990 až 2003 o 29 %. V roku 2003 priemerná koncentrácia dusíkatých látok vo vyšších spodných vodách neprekročila 50 mg/l ako v piesočnatých, tak aj v ílovitých typoch pôdy.
            
         
               (11)
            
            
               Na základe preskúmania žiadosti Dánska, a najmä v súvislosti so skúsenosťami získanými pri uplatňovaní výnimky ustanovenej v rozhodnutí 2002/915/ES Komisia dospela k názoru, že v prípade splnenia niekoľkých prísnych podmienok uvedené množstvo hnoja s obsahom 230 kg dusíka, ktoré Dánsko plánuje použiť na 1 hektár ročne, neovplyvní dosahovanie cieľov stanovených v smernici 91/676/EHS.
            
         
               (12)
            
            
               Toto rozhodnutie je uplatniteľné v súvislosti s rámcom dánskeho akčného plánu prijatého na roky 2004 až 2007.
            
         
               (13)
            
            
               Rozhodnutie 2002/915/ES stráca účinnosť 1. augusta 2004. Vzhľadom na skúsenosti získané v súvislosti s týmto rozhodnutím, s cieľom zabezpečiť ďalšie využívanie výhod tejto výnimky pre chovateľov dobytka, je vhodné, aby toto rozhodnutie bolo účinné od 2. augusta 2004.
            
         
               (14)
            
            
               Opatrenia stanovené v tomto rozhodnutí sú v súlade so stanoviskom Výboru pre dusičnany, zriadeného podľa článku 9 smernice 91/676/EHS,
            
         PRIJALA TOTO ROZHODNUTIE:
   Článok 1
   Žiadosť Dánska predložená Komisii listom z 8. januára 2004 o umožnenie výnimky podľa odseku 2 písm. b) prílohy III k smernici 91/676/EHS sa schvaľuje s výhradou podmienok uvedených nižšie.
   Článok 2
   Vymedzenie pojmov
   Na účely tohto rozhodnutia platia nasledovné vymedzenia pojmov:
   
               a)
            
            
               pod „chovom dobytka“ sa rozumie farma s viac ako tromi stádami hospodárskych zvierat, kde aspoň dve tretiny stáda tvorí hovädzí dobytok;
            
         
               b)
            
            
               pod „trávou“ sa rozumie plocha s trvalým alebo dočasným trávnatým porastom (vo všeobecnosti dočasná trávnatá plocha je plocha zarastená trávou kratšie ako štyri roky);
            
         
               c)
            
            
               pod „plodinami podsiatymi trávou“ sa rozumejú silážne obilniny, silážna kukurica a/alebo jarný jačmeň, ktoré sa majú podsiať trávou pred zberom (kukurica) alebo po zbere, pričom tráva funguje ako záchytná plodina na biologické zachytávanie rezíduí dusíka počas zimného obdobia;
            
         
               d)
            
            
               pod „repou“ sa rozumie kŕmna repa.
            
         Článok 3
   Rozsah pôsobnosti
   Táto odchýlka platí individuálne a za podmienok stanovených v článkoch 4 až 6 a vzťahuje sa na farmy s chovom dobytka, kde v rámci striedavého obrábania pôdy (jednoročnými a viacročnými plodinami) tvoria 70 % plodiny obzvlášť absorbujúce dusík, ktoré majú dlhé obdobie rastu.
   Článok 4
   Ročné povolenie a záväzok
   1.   Chovatelia dobytka raz za rok predkladajú kompetentným orgánom žiadosť o výnimku.
   2.   Popri tejto ročnej žiadosti sa písomne zaviažu splniť podmienky ustanovené v článkoch 5 a 6.
   Článok 5
   Žiadosť o hnoj a iné hnojivá
   Množstvo hnoja hospodárskych zvierat, ktoré sa každoročne využíva pri obrábaní pôdy na farmách s chovom dobytka, vrátane hnoja samotných zvierat, neprekročí množstvo hnoja s obsahom 230 kg dusíka za nasledujúcich podmienok:
   
               a)
            
            
               celkové množstvo obsiahnutého dusíka musí byť v súlade s potrebami konkrétnej plodiny prijímať isté živiny a s potenciálom pôdy tieto živiny dodávať, pričom miera hnojenia sa stanovuje na 10 % pod optimálnou úrovňou hospodárenia;
            
         
               b)
            
            
               na každej farme sa musí viesť plán hnojenia a zodpovedajúce účty. Najneskôr do 1. septembra musí byť príslušným orgánom k dispozícii plán s popisom striedavého obrábania pôdy (jednoročnými a viacročnými plodinami) na obdobie od 1. augusta do 31. marca nasledujúceho roku. Do 21. augusta sa tieto plány vzťahujúce sa na celé uvedené obdobie musia doplniť o informácie týkajúce sa očakávaného použitia hnoja a dusíkatých hnojív a byť týmto orgánom k dispozícii. V pláne striedavého obrábania pôdy sa musí jasne uvádzať, či ide o trávu, plodiny, pre ktoré tráva zachytáva živiny alebo repu a iné plodiny, ktoré sú podsievané trávou. Plány hnojenia musia obsahovať odhad potreby použitia dusíkatých látok a fosforečnanov, pričom použitie dusíka sa stanovuje na 10 % pod hospodárskym optimom. V pláne je potrebné uviesť, aký typ hnojiva sa použije (napríklad hnoj hospodárskych zvierat, odpadové produkty, chemické hnojivá), a zakresliť mapu s opisom polohy jednotlivých poľnohospodárskych plôch. Plány sa musia zrevidovať najneskôr do siedmich dní po uskutočnení akejkoľvek zmeny v poľnohospodárskom postupe, aby sa zabezpečil súlad plánov s príslušnými poľnohospodárskymi postupmi. Účty za hnojenie sa musia raz za rok predkladať kompetentnému orgánu. Tieto nariadenia musia byť obsiahnuté v štatutárnom poriadku;
            
         
               c)
            
            
               každá farma s chovom dobytka musí predložiť popri svojej ročnej žiadosti aj výkaz o účtoch za hnojenie a súhlasiť s tým, že môže byť podrobená náhodnej kontrole;
            
         
               d)
            
            
               každý chovateľ dobytka, ktorému bola udelená výnimka, vykoná pravidelný rozbor dusíka a fosforečnanov v pôde v súvislosti so s právnym hnojením (najmenej každé tri roky na 5 hektároch pôdy);
            
         
               e)
            
            
               pred kultiváciou trávy sa nepoužije nijaký hnoj a po oraní sa pôda obrobí plodinami, ktoré si vyžadujú vysoké dávky dusíka.
            
         Článok 6
   Pôdna pokrývka
   1.   Na 70 % alebo ešte väčšej ploche vhodnej na použitie hnoja na konkrétnych farmách s chovom dobytka sa bude pestovať tráva, plodiny, kde tráva slúži na zadržiavanie živín, repa a iné plodiny podsievané trávou s nízkym potenciálom lúhovania dusíkatých látok.
   2.   Trávou podsievané plodiny sa nebudú orať pred 1. marcom s cieľom zabezpečiť trvalé rastlinné pokrytie ornej pôdy na ozdravenie jesenného úbytku dusíkatých látok z pôdneho podložia a na obmedzenie úbytkov v zimnom období.
   3.   Dočasné pasienky sa na jar preorú.
   4.   Pod striedavé obrábanie pôdy nepatria strukoviny a iné rastliny, ktoré zadržiavajú dusík zo vzduchu. Toto sa však nevzťahuje na ďatelinu na pasienkoch s menej ako 50 % ďatelinovým porastom a na jačmeň/hrach podsievaný trávou.
   Článok 7
   Monitorovanie
   1.   Dve mapy s popisom podielu fariem s chovom dobytka a podielu poľnohospodárskej pôdy, na ktorú sa vzťahuje táto výnimka v každej samospráve v Dánsku, sa raz ročne aktualizujú a predkladajú Komisii. Prvýkrát sa predkladajú v poslednom štvrťroku 2005.
   2.   Prieskum a nepretržitý rozbor živín sa vykonáva v rámci národného programu monitorovania poľnohospodárskych povodí, ktorý pokrýva približne 4 500 hektárov. Referenčné miesta sa určujú na piesočnatých ako aj ílovitých pôdach.
   3.   Na základe prieskumu a nepretržitého rozboru živín sa získavajú údaje o využívaní miestnej pôdy, striedavom obrábaní pôdy a postupoch uplatňovaných na farmách s chovom dobytka. Tieto údaje možno použiť pri modelových výpočtoch množstva vylúhovaných dusíkatých látok z poľnohospodárskych plôch, kde sa na základe vedeckých zásad na hektár ročne aplikuje 230 kg dusíka obsiahnutého v hnoji hospodárskych zvierat.
   4.   S cieľom dokázať, že táto výnimka neohrozuje dosahovanie cieľov stanovených v národnom akčnom pláne a smernici, sa vytvoril systém odoberania vzoriek vody z pôdy, tokov a plytkých podzemných vôd v miestach určených na sledovanie poľnohospodárskeho povodia podľa národného monitorovacieho programu, ktorý poskytuje údaje o stave obsahu dusíkatých látok vo vode, ktorá opúšťa pôdu okolo koreňových častí a dostáva sa do systému spodných vôd.
   Článok 8
   Ohlasovanie
   1.   Výsledky monitorovania sa každoročne odovzdávajú Komisii spolu so stručnou správou o postupe hodnotenia (kontroly na úrovni fariem s chovom dobytka) a o vývoji kvality vody (na základe sledovania lúhovania pôdy okolo koreňových častí, kvality povrchovej/spodnej vody a modelových výpočtov). Na základe úvodného hodnotenia sa prvé výsledky odovzdávajú do októbra 2005, druhá správa do októbra 2006 a tretia správa do júna 2008.
   2.   Takto dosiahnuté výsledky Komisia zohľadní so zreteľom na možnú ďalšiu žiadosť o výnimku zo strany dánskych orgánov, ktorú posúdi v súlade s postupom stanoveným v článku 9 smernice 91/676/EHS.
   Článok 9
   Platnosť
   Táto výnimka sa uplatňuje od 2. augusta 2004. Jej platnosť končí 31. júla 2008.
   Článok 10
   Toto rozhodnutie je určené Dánskemu kráľovstvu.
   
      V Bruseli 5. apríla 2005
      
         
            Za Komisiu
         
         Stavros DIMAS
         
         
            člen Komisie
         
      
   
   
      (1)  Ú. v. ES L 375, 31.12.1991, s. 1. Smernica zmenená a doplnená nariadením Európskeho parlamentu a Rady (ES) č. 1882/2003 (Ú. v. EÚ L 284, 31.10.2003, s. 1).
   
      (2)  Ú. v. ES L 319, 23.11.2002, s. 24.